Иван Вазов
Пирати

chitanka.info

(Бомбардирането на Дедеагач)

Край егейските талази

споменът се още пази

на пиратските дружини —

каталани, сарацини —

орди диви, кръвожадни,

глутници от вълци гладни.

Там на мирний бряг егейски

тия пълчища злодейски

грабяли, палили, клали,

градове, села, градини

преобръщали в пустини,

с трупове ги настилали.

То било през вековете

варварски със кръв облети

на невежество дълбоко,

на безумие жестоко,

на насилия ужасни в

ъз народите безгласни.

И историята права

с жига свой ги отбеляза,

със презренье ги наказа,

в вечна ги фърли забрава.

Таквиз зверове видели

мирните онез предели!

Днес са други времената:

светлостта смени тъмата,

век на правда възцари се,

человекът обнови се,

варварите отлетяха,

но… пиратите остаха!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.